بیگومان وه‌ل ئه‌ره‌ستۆیشا ره‌خنه‌ وه‌شیوه‌یگ  ڕه‌سمى ده‌س وه‌پیكردگه‌ ، چوینكه‌ ئه‌رستۆ یه‌كه‌مین كه‌س بویه‌ ك كتاویگ  ره‌خنه‌یى نویساگه‌ ، هه‌ر له‌وه‌ر ئه‌وه‌یش وه‌ یه‌كم ره‌خنه‌گر دانریه‌یگ  . دید و نوڕستن ئه‌ره‌ستۆ وه‌رانوه‌ر وه‌ ئه‌ده‌ب ، دید و نوڕستن راسه‌قینه‌یگه‌و ئه‌رستۆ وه‌پى له‌یواسه‌ ك ئه‌ده‌ب گرینگى یا ئه‌همیه‌ت فره‌یگ  دیریگ  ئه‌را ژیان ئاده‌میزاد ، هه‌ر ئه‌ده‌بیشه‌ تویه‌نیگ  گوزارش یا ته‌عبیر له‌ڕاسه‌قینه‌ى ئاده‌میزاد و ده‌وروه‌رى بكا.
له‌دید ئه‌رستۆ ئه‌ده‌ب پڕه‌ له‌چشته‌یل جوان و راسه‌قینه‌و قیمه‌ت ئنسانى ، ئمجا وه‌ختیگیش ئه‌رستۆ توایگ  جواو ئه‌وانه‌ به‌یگه‌وه‌ ك له‌خوه‌یانا ئه‌ده‌ب قانجاز نه‌یریگ  ئه‌را ئاده‌میزاد و له‌خوه‌یانا ئه‌ده‌ب ته‌نیا چشتیگ  خه‌یاڵیه‌و ده‌ماتاریكردن و چه‌ن چشتیگ  دیریگ  ئه‌و قانجاز خاسه‌ نه‌یرن . ئه‌رستۆ جواو گشت ئه‌وانه‌ داسه‌وه‌ هه‌م وه‌ك ڕه‌خنه‌گریگ  و هه‌م وه‌ك فه‌یله‌سووفیگ  دید و نوڕستن خوه‌ى له‌باوه‌ت ئه‌ده‌ب و گرینگى یا ئه‌همیه‌ت ئه‌ده‌به‌وه‌ ده‌رخستگه.
ئه‌ره‌ستۆ وه‌پى له‌یواسه‌  ك ژیان ئاده‌میزاد په‌یوه‌ندى فره‌یگ  دیریگ  وه‌ ئه‌ده‌به‌وه‌ ك خود ئاده‌میزادیش له‌ دونیاى ئه‌ده‌ب شوون گه‌ورایگ  دیریگ  . ئه‌ره‌ستۆ ئویشیگ  : وه‌ختى كوومه‌ڵگا وه‌ره‌و خراوى گام نه‌یگ  و له‌سروشت خوه‌ى لاده‌یگ  ، ئه‌وه‌ ئه‌ده‌ب ده‌ور گه‌ورایگ  دیریگ  ئه‌را ئه‌وه‌ك ڕینمایى به‌یگه‌ كوومه‌ڵگا وه‌ره‌و خاسى و قانجاز بڕه‌سنیگه‌ كوومه‌ڵگا نه‌ك جویر به‌عزیگ  له‌ ڕه‌خنه‌گره‌یل و فه‌یله‌سووفه‌یل ك وه‌پیان له‌یواسه‌ ئه‌ده‌ب نیه‌تویه‌نیگ  قانجاز خاسیگ  بڕه‌سنیگه‌ كوومه‌ڵگا ، به‌ڵكوو له‌فره‌ ڕویه‌وه‌ زه‌ره‌د ئه‌را كوومه‌ڵگایش دیریگ  و له‌چه‌ن لایه‌نیگه‌وه‌ رینمایى خراو ده‌یگه‌ كوومه‌ڵگا . ئمجا له‌ى ڕوییه‌وه‌ ئه‌ره‌ستۆ جواو فه‌یله‌سووف مامۆستاى ئه‌فلاتۆن ده‌یگه‌وه‌ له‌وه‌ختى له‌به‌شیگ  كتاوه‌گه‌ى وه‌شیوه‌ى خراویگ  باس له‌شعر و شاعره‌یل كردگه‌ و قه‌یریگ  له‌لیان وه‌ خراو  و ترسناك زانستگه‌ له‌كوومه‌ڵگا ، وه‌لى ئه‌ره‌ستۆ وه‌ل مامۆستاگه‌یا هاوڕاى و هاوهویر نیه‌ له‌ى نوڕستنه‌و ڕه‌خنه‌یش له‌لى گرتگه‌ وه‌تایبه‌ت له‌باسه‌گه‌ى ك ئه‌فلاتۆن ئویشیگ  : وه‌ختى هونه‌رمه‌ند ره‌سمیگ  دروس ئه‌كا ، سێ جار له‌ڕاسه‌قینه‌ دویره‌و كه‌فیگ  ك وه‌پى له‌یوا بویه‌ ده‌مه‌تاریكردن یا چه‌وله‌چه‌وبڕین چشت بى قانجازیگه‌و زه‌ره‌د دیریگ  . وه‌لى ئه‌ره‌ستۆ له‌جواو دید مامۆستاگه‌ى ئویشیگ  : ده‌مه‌تارى یا ته‌قلیدكردن چشت خاسیگه‌و خراو نیه‌ . له‌هه‌ر دیدیگ  فه‌لسه‌فیه‌وه‌ ئه‌ره‌ستۆ ئه‌وه‌ باس ئه‌كا ك مناڵ چوین و وه‌ چ شیوه‌یگ  هووكارى ده‌مه‌تاریكردن بووگ ، هه‌ر له‌وه‌ر ئه‌وه‌یش ئه‌ره‌ستۆ وه‌پى له‌یوا بوى ك دید ئه‌فلاتۆن مامۆستاى له‌ى ڕویه‌وه‌ غه‌ڵه‌ته‌و هه‌ر له‌وه‌ر ئه‌وه‌یش وه‌لیا هاوڕاى نه‌ویه.
وه‌ لاى ئه‌فلاتۆنه‌وه‌ هه‌میشه‌ ده‌ق یا نه‌س تراژیدى به‌رزتر و پایه‌دارتره‌ له‌ ئه‌ده‌ب ، ك ئه‌فلاتۆن له‌یواسه‌ له‌لاى ته‌نیا تویه‌نریه‌یگ  نه‌ف له‌ ده‌ق تراژیدى وه‌ربگیریه‌یگ  و ده‌ق كۆمیدى هه‌ر ته‌نیا چشتیگ  خه‌نستنه‌و هویچ تر ، ئه‌ره‌ستۆ ئویشیگ  ناوه‌ڕووك له‌ ئه‌ده‌ب قیمه‌ت تایبه‌تیگ  دیریگ  ، هه‌ر له‌وه‌ر ئه‌وه‌یش هه‌وڵ داگه‌ به‌شه‌یل ئه‌ده‌ب بزانیگ  و له‌هه‌مان وه‌خت بزانیگ  ك هه‌ر یه‌كیگ  له‌و به‌شه‌یله‌ له‌چه‌ن به‌ش پیكهاتنه‌ ، هه‌ر له‌وه‌ر ئه‌وه‌یش دوینیم دید و نوڕستن فه‌لسه‌فى ئه‌ره‌ستۆ وه‌رانوه‌ر وه‌ئه‌ده‌ب نوڕستنیگ  جوان و نه‌فده‌ره‌و گرینگى یا ئه‌همیه‌ت ئه‌ده‌ب له‌لاى ئه‌ره‌ستۆ گرینگى تایبه‌تیگه‌و له‌وه‌ر ئه‌وه‌یش وه‌قویلى و دریژیه‌وه‌ باس له‌ ئه‌ده‌ب و به‌شه‌یل ئه‌ده‌ب كردگه.
